钦定古今图书集成/历象汇编/历法典/第099卷 > 《春明梦馀录》 > 钦天监
## 钦定古今图书集成/历象汇编/历法典/第099卷 > 《春明梦馀录》 > 钦天监

漏刻之箭，昼夜共百刻，冬夏之间则有长短焉。《太史
立成法》有四十八箭。按《乾象历》及诸历法皆云：“冬至
则昼四十五、夜五十五，夏至则昼六十五、夜三十五，
秋分则昼五十五半、夜四十四半。从春分至于夏至，
昼渐长，增九刻半。从夏至至于秋分，所减亦如之；从
秋分至于冬至，昼渐短，减十刻半。从冬至至于春分”，
所加亦如之。又于每气之间，加减刻数，有多有少，其
事在于历术。以其算数有多有少，不可通而为率，故
太史官立为法，定作四十八箭。以一年有二十四气，
至一气之间又分为二，通率七日强半而易一箭，故
周年而用，箭四十八也。历言“昼夜”者，以昏明为限。马
融、王肃注《尚书》，以为“日永则昼漏六十刻，夜漏四十
刻；日短则昼漏四十刻，夜漏六十刻；日中、宵中则昼
夜各五十刻”者，以《尚书》有“日出日入”之语，遂以日见
为限。《尚书纬》谓刻为商，郑作《士昏礼目录》云：“日入三
商为昏。”举全数以言耳。其实日见之前，日入之后，距
明各有二刻半，减昼五刻以裨夜，故于历法皆多校
五刻也。今钦天监历日，皆用马、王之说，而长止于五
十九刻，不言六十；短止于四十一刻，不言四十：以见
阴阳之妙云。

宋储泳《祛疑说》：